คนขับแท็กซี่ ซาบซึ้ง ข้าวสารอาหารแห้ง ถูกส่งถึงมือช่วยบรรเทาผลกระทบช่วงโควิด-19
นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน พร้อมนางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) และคณะ ลงพื้นที่มอบข้าวสารอาหารแห้งช่วยเหลือครอบครัวแท็กซี่ที่ได้รับความเดือดร้อนจากผลกระทบโควิด-19 โดยมีนายวิฑูรย์ แนวพานิช นายกสมาคมการค้าเครือข่ายแท็กซี่ไทย ร่วมในครั้งนี้ด้วย ณ สหกรณ์แท็กซี่สยาม จำกัด ถนนนวลจันทร์ กรุงเทพฯ นางธิวัลรัตน์ กล่าวว่า คนขับรถแท็กซี่เป็นหนึ่งอาชีพที่ได้รับผลกระทบจากมาตรการล็อกดาวน์ในพื้นที่ควบคุมสูงสุด เพื่อควบคุมการแพร่ระบาดของโควิด-19 จึงได้ขอความช่วยเหลือมาที่กระทรวงแรงงาน นายสุชาติ ชมกลิ่น รัฐมนตรีว่าการกระทรวงแรงงาน ได้เห็นถึงความลำบากจึงมอบหมายให้ลงพื้นที่เพื่อมามอบข้าวสารอาหารแห้งที่ภาคเอกชน อย่างเช่น เครือซีพี เครื่องดื่มคาราบาวแดง และบริษัท ไทยยูเนี่ยน กรุ๊ป ร่วมสนับสนุนให้กระทรวงแรงงานนำไปช่วยเหลือครอบครัวแท็กซี่ที่ได้รับความเดือดร้อนจากผลกระทบโควิด-19 ผ่านประธานมูลนิธิเพื่อคนขับรถแท็กซี่ รวมทั้งสนับสนุนงบประมาณแก่มูลนิธิเพื่อคนขับรถแท็กซี่นำเงินไปให้ครอบครัวคนขับแท็กซี่จัดทำข้าวกล่องส่งแคมป์คนงาน ซึ่งจากการลงพื้นที่ได้พูดคุยและให้กำลังใจพี่น้องคนขับแท็กซี่ ขอให้มั่นใจว่ารัฐบาลและกระทรวงแรงงานโดยนายกรัฐมนตรีจะไม่ทิ้งใครไว้ข้างหลังด้านนายวิฑูรย์ แนวพานิช นายกสมาคมการค้าเครือข่ายแท็กซี่ไทย กล่าวว่า หลังเข้าพบรัฐมนตรีแรงงานวานนี้ เพื่อแจ้งสภาพปัญหาของคนขับแท็กซี่ที่เดือดร้อนเป็นอย่างมาก เบื้องต้นได้รับมอบข้าวสารขนาดถุงละ 5 กิโลกรัมมาให้จำนวน 1,000 ถุง ทางมูลนิธิจึงได้ส่งข่าวผ่านช่องทางต่างๆ เพื่อให้พี่น้องสมาชิกแท็กซี่มารับข้าวสารเพื่อบรรเทาผลกระทบ ซึ่งพี่น้องแท็กซี่ที่มารับสิ่งของต่างซาบซึ้งใจและขอบคุณรัฐบาลที่ยื่นมือเข้ามาช่วยคนขับแท็กซี่ให้มีกำลังใจก้าวข้ามวิกฤตครั้งนี้